 መሰቦ ሲሚንቶ ለ200 ተሽከርካሪዎች ከ800 ሚሊዮን ብር በላይ በማውጣት ከመስፍን ኢንጂነሪንግ ገዛ
መሰቦ ሲሚንቶ አክሲዮን ማኅበር ምርቶቹን ወደ መሃል አገር በማጓጓዝ በኩል የሚገጥሙትን ችግሮች ለመቀነስና የገበያ ተደራሽነቱን ለማስፋት 200 ተሽከርካሪዎችን ከመስፍን ኢንዱስትሪያል ኢንጂነሪንግ ከ877 ሚሊዮን ብር በላይ በመመደብ መግዛቱንና የተወሰኑ መኪኖችን መረከብ መጀመሩን ገለጸ፡፡ከጀርመኑ ከባድ ተሽከርካሪዎች አምራች ማን ግሩፕ ጋር ባደረገው ስምምነት መሠረት፣ መስፍን ኢንዱስትሪያል ኢንጂነሪንግ፣ ማን የተሰኙትን ከባድ ተሽከርካሪዎች መገጣጠም መጀመሩ ይታወሳል፡፡ በዚህም መሠረት እያንዳንዳቸው ከ40 እስከ 50 ቶን የመጫን አቅም ያላቸው 200 መኪኖችን ከመስፍን ኢንጂነሪንግ የገዛው መሰቦ፣ ከመሃል አገር 800 ኪሎ ሜትር ገደማ ያለውን ርቀትና የገበያ የበላይነት ለማጥበብ በእነዚህ ተሽከርካሪዎች አማካይነትን ምርቶቹን ወደ መሃል ገበያ ለማድረስ መነሳቱን የመሰቦ ሲሚንቶ ዋና ሥራ አስኪያጅ አቶ ክብረዓብ ተወልደ አስታውቀዋል፡፡በያመቱ የደንበኞች ቀን ማክበር ከጀመረ ሦስተኛው ዓመቱ ላይ የሚገኘው መሰቦ ሲሚንቶ፣ በባህር ዳር ከተማ ከሚገኙ ደንበኞቹ ጋር ውይይትና የዕውቅና መስጠት ሥነ ሥርዓት፣ ቅዳሜ ሐምሌ 16 ቀን 2008 ዓ.ም. አከናውኗል፡፡ በዚህም ደንበኞቹ መስተካከል አለባቸው ባሏቸው አሠራሮች ላይ ሐሳብ አቅርበዋል፡፡ በአማራ ክልል በተለይም በኮምቦልቻ፣ ደሴና ሌሎች ከመቐለ ቅርበት ባላቸው ከተሞች አኳያ ሲሚንቶ በመሐል አገር ገበያ ከሚሸጥበት ዋጋ እኩል መሆኑ፣ የዱቤ ሽያጭ አሠራር ላይ የተደረገው ለውጥ እንዲስተካከል የሚሉና ሌሎችም ጥያቄዎች ቀርበዋል፡፡የኃይል አጠቃቀሙን ወጪ ቆጣቢ ከማድረግ ባሻገር ብክለትን እንዲቀንስ የሚያስችል ባዮማስን  ተጠቅሞ ኃይል የሚያመነጭ ቴክኖሎጂ ሥራ ላይ እየሠራ እንደሚገኝና ባለፈው ዓመት ፋብሪካው ባስታወቀው መሠረት፣ ለቴክኖሎጂው ከመቶ ሚሊዮን ብር በላይ አውሏል፡፡ አቶ ክብረዓብ እንዳብራሩት፣ ፋብሪካው ከሰሊጥ አገዳ ኃይል ለማመንጨት የተነደፈው ይህ የባዮማሳ ፕሮጀክት ሙከራ ተደርጎበት ጥሩ ውጤት እያሳየ እንደሚገኝ ገልጸዋል፡፡ ከዚህ ባሻገር ተጨማሪ የባዮማስ ኃይል ለማግኘት የሚያስችለውን አማራጭ ለመጠቀም በዚሁ መስክ ከሚሠራ የግብፅ ኩባንያ ጋር በመነጋገር ላይ እንደሚገኝ አስታውቀዋል፡፡ ናሽናል ሲሚንቶ ፋብሪካ በኢስት አፍሪካ ማይኒንግ በኩል ከዚሁ፣ ኢካሩ (ኢጂፕሺያን ካምፓኒ ፎር ዌስት ሪሳይክሊንግ) ከተባለው የግብፅ ኩባንያ ጋር በአጋነት እያበለጸጉት የሚገኘው ፕሮጀክት በአፋር ክልል የሚገኘውንና ፕሮሶፒስ ጁሊፍሎራ የተባለውንና በአፋርና በሶማሌ ክልል ተስፋፍቶ የሚገኘውን አረም ያማከለ ፕሮጀክት ለመተግበር ከስድስት ወራት በፊት ስምምነት ተደርጓል፡፡ በአፋር ክልል ከአንድ ሚሊዮን ሔክታር ያላነሰ መሬት የወረረው ይህ አረም፣ የኃይል ምንጭ በመሆን የሰሚንቶ ፋብሪካዎችን ፍላጎት እንደመሚያሟላ ይታሰባል፡፡በመሆኑም መሰቦ ሲሚንቶ ከዚህ አረም የሚገኘውንና ሌሎችም አማራጭ የኃይል ምንጮችን በመጠቀም የከሰል ድንጋይ ፍጆታውን ለመቀነስ እንደሚሠራ አቶ ክብረዓብ ገልጸዋል፡፡የማምረት አቅሙ 2.3 ሚሊዮን ቶን በዓመት ወይም በቀን ስምንት ሺሕ ቶን የሆነው መሰቦ ሲሚንቶ፣ በአሁኑ ወቅት 1.97 ሚሊዮን ቶን የማምረት አቅም ላይ ደርሷል፡፡ በዚህ ዓመት ግን 1.5 ሚሊዮን ቶን አምርቷል፡፡ ሆኖም ከመሐል አገር እስከ 800 ኪሎ ሜትር ርቆ መገኘቱ በዋጋ አኳያ ተወዳዳሪነቱ ላይ ተፅዕኖ ስለሚያሳድርና አካባቢ ላይ የሚያደርሰውን የብክለት ጫናን ለመቀነስም ወጪ ቆጣቢ አሠራሮችን መተግበር እንደጀመረ አስታውቀዋል፡፡ከሰሊጥና ከሌሎች የምግብ ሸቀጦች የሚሰበሰበውን ተረፈ ምርት በማቀነባበር ወደ ኃይል ሰጪ ባዮማስነት የሚቀይር ፋብሪካ ተተክሎ ሙከራ መጀመሩን ፋብሪካው ባለፈው ዓመት ማስታወቁ አይዘነጋም፡፡ ፋብሪካው በአዲሱ ዓመት ኃይል የማመንጨት ሥራ እንዲጀምርም ይጠበቃል፡፡ መቶ ሚሊዮን ብር ካፒታል ከመነሻው የሚጠይቀው የባዮማስ ቴክኖሎጂ በአሁኑ ወቅት ከዚህም በላይ ወጪ ሊጠይቅ እንደሚችል መረጋገጡንና የባዮማስ ፋብሪካው ሥራ መጀመር ግን ቀስ በቀስ የድንጋይ ከሰል ፍጆታውን እንደሚያስቀርለት ፋብሪካው አስታውቆ ነበር፡፡መሰቦ ሲሚንቶ በአሁኑ ወቅት የማምረት አቅሙ 94 ከመቶ መድረሱን የገለጹት አቶ ክብረዓብ፣ ባለፈው ዓመት ከ330 ሚሊዮን ብር በላይ ማትረፉን፣ የዚህ ዓመት ትርፉ ገና ኦዲት እየተደረገ ስለሚገለኝ ለመግለጽ እንደሚቸገሩ ጠቅሰዋል፡፡ ሲሚንቶ ኢንዱስትሪው ውስጥ የ24 ከመቶ የገበያ ድርሻ መያዙንም አቶ ክብረዓብ አስታውቀዋል፡፡ወደፊት ከሚሠራቸው ሥራዎች መካከል በአዲስ አበባ አዲስ ፋብሪካ መትከል አንዱ መሆኑን ዋና ሥራ አስኪያጁ አስታውቀዋል፡፡ የክሊነከር መፍጫና ማዋሃጃ ፋብሪካ፣ በአዲስ አበባ ለመትከል የሚያስችል የአዋጭነት ጥናት እየተካሄደ እንደሚገኝ አስታውቀዋል፡፡ባለፈው ዓመት ወደ ጂቡቲ 5000 ቶን ክሊንከር ለሙከራ በመላክ ገበያው ጥሩ እንደሆነ ማረጋገጡንና ወደ ውጭ ገበያ ለመግባት የሚያስችለው አቅም ላይ እንደሚገኝ ፋብሪካው አስታውቆ ነበር፡፡ ይሁንና በትራንስፖርት ወጪ ከፍተኛነት ሳቢያ እንዳሰበው ለመሥራት እንዳልቻለም ገልጾ ነበር፡፡ ፋብሪካው መፍትሔ ያደረገው 200 የጭነት ተሽከርካሪዎችን በመግዛት የትራንስፖርት ወጪን መቀነስ ነበር፡፡ በመሆኑም 877 ሚሊዮን ብር መድቦ ግዥ የፈጸመባቸውን ተሽከርካሪዎችን ለመረከብ እየተጠባበቀ ይገኛል፡፡በማምረት አቅሙ ከደርባ ሲሚንቶና ከዳንጎቴ ቀጥሎ የሚቀመጠው መሰቦ፣ አሁን በሚያመርተው ልክ ሲታይ ቀዳሚ ሆኖ እንደሚመደብ መረጃዎች ይጠቁማሉ፡፡አራት ዓይነት ሲሚንቶዎችን በማምረት ለገበያ እያቀረበ የሚገኘው መሰቦ ሲሚንቶ፣ የራሱን የምርት ማሸጊያ ፋብሪካ በመጠቀም ሲሚንቶን በብትንና በሰፋፊ ከረጦቶች አሽጎ እያረቀረበ እንደሚገኝ ይታወቃል፡፡ ከደንበኞቹ መካከል ከፍተኛ ግዥ በመፈጸም ዓመቱን አብረው ላሳለፉ፣ ከፍተኛ የትራንስፖርት አገልግሎት ለሰጡ እንደ ትራንስ ኢትዮጵያ ላሉ ድርጅቶች ከሠርተፍኬት እስከ ዋንጫ ሽልማት የሰጠበትን ሦስተኛውን ዓመታዊ የደንበኞች ቀን በባህር ዳር ከተማ አካሂዷል፡፡በአገሪቱ 23 ዩኒቨርሲቲዎችን ጨምሮ፣ ታላቁ የህዳሴ ግድብ፣ አሼጎዳ የነፋስ ኃይል ማመንጫ፣ ግልገል ጊቤ አንድ፣ ሁለትና ሦስት ኃይል ማመንጫ ፕሮጀክቶች፣ የአፍሪካ ኅብረት ዋና መሥሪያ ቤት፣ አዋሽ ድልድይና የህዳሴው ድልድይን ጨምሮ በርካታ ፕሮጀክቶች በመሰቦ ሲሚንቶ የተገነቡ ናቸው፡፡ በአገሪቱ በብዛት ከሚመረቱት ኦርዲናሪ ፖርትላንድ ሲሚንቶ (ኦፒሲ) እና ፖዞላና ፖርትላንድ ሲሚኒቶ (ፒፒሲ) በተጨማሪ ፖርትላንድ ላይምስቶን ሲሚንቶ (ፒኤልሲ) እና ዝቅተኛና ከፍተኛ ሰልፌት ጨው መቋቋም የሚችለው ሲሚንቶ (ኤልኤችኤችኤስ) ሲሚንቶን አስተዋውቋል፡፡ ዝቅተኛ ሙቀትንና ከፍተኛ ሰልፌት ጨውን የሚቋቋመው ሲሚንቶ በትልልቅ የግንባታ ሥራዎች ላይ ከፍተኛ ተፈላጊነት ያለው ሲሆን፣ በብዛት ከውጭ ሲመጣ ቆይቷል፡፡ ከዚህ ባሻገር በብትንና 2000 ኪሎ ግራም በሚይዝ የፕላስቲክ ከረጢት ሲሚንቶ የማሸጊያ ፋብሪካ ከተከለም ሰነባብቷል፡፡ 